CELEX: 32020D0490
Language: lt
Date: 1585785600000
Title: Tarybos sprendimas (BUSP) 2020/490 2020 m. balandžio 2 d. kuriuo iš dalies keičiamas Sprendimas 2014/932/BUSP dėl ribojamųjų priemonių atsižvelgiant į padėtį Jemene

3.4.2020   
               
               
                  LT
               
               
                  Europos Sąjungos oficialusis leidinys
               
               
                  L 105/7
               
            
         TARYBOS SPRENDIMAS (BUSP) 2020/490
         2020 m. balandžio 2 d.
         kuriuo iš dalies keičiamas Sprendimas 2014/932/BUSP dėl ribojamųjų priemonių atsižvelgiant į padėtį Jemene
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2014 m. gruodžio 18 d. Taryba priėmė Sprendimą 2014/932/BUSP (1) dėl ribojamųjų priemonių atsižvelgiant į padėtį Jemene;
                  
               
                     (2)
                  
                  
                     2020 m. vasario 25 d. Jungtinių Tautų Saugumo Taryba priėmė Rezoliuciją 2511 (2020), kuria išreikštas susirūpinimas dėl tebesitęsiančių politinių, saugumo, ekonominių ir humanitarinių iššūkių Jemene ir visoms šalims Jemene pakartotas raginimas išspręsti savo nesutarimus palaikant dialogą ir konsultuojantis;
                  
               
                     (3)
                  
                  
                     Jungtinių Tautų Saugumo Tarybos rezoliucija (toliau – JT ST rezoliucija) 2511 (2020) pabrėžta, kad svarbu sudaryti palankesnes sąlygas humanitarinei pagalbai, ir numatyta, kad JT ST rezoliucijos 2140 (2014) 19 punktu įsteigtas Komitetas kiekvienu konkrečiu atveju gali nuspręsti kuriai nors veiklai netaikyti Saugumo Tarybos JT ST rezoliucija 2140 (2014) ir JT ST rezoliucija 2216 (2015) nustatytų sankcijų, jei Komitetas nustato, kad tokia išimtis būtina siekiant sudaryti palankesnes sąlygas Jungtinių Tautų ir kitų humanitarinių organizacijų darbui Jemene arba bet kuriuo kitu tikslu, atitinkančiu tų rezoliucijų tikslus;
                  
               
                     (4)
                  
                  
                     JT ST rezoliucija 2511 (2020) taip pat patvirtinta, kad seksualinis smurtas ginkluotojo konflikto metu arba vaikų verbavimas ar naudojimas ginkluotojo konflikto metu pažeidžiant tarptautinę teisę galėtų būti laikomas veiksmu, kaip nurodyta JT ST rezoliucijos 2140 (2014) 18 punkto c papunktyje, taigi veiksmu, dėl kurio taikomos sankcijos, tai yra dalyvavimu vykdant veiksmus, kuriais keliama grėsmė Jemeno taikai, saugumui ar stabilumui, arba paramos tokiems veiksmams teikimu, kaip aprašyta tos rezoliucijos 17 punkte;
                  
               
                     (5)
                  
                  
                     reikalingi tolesni Sąjungos veiksmai siekiant įgyvendinti tam tikras šiame sprendime numatytas priemones;
                  
               
                     (6)
                  
                  
                     todėl Sprendimas 2014/932/BUSP turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimas 2014/932/BUSP iš dalies keičiamas taip:
            
                        1)
                     
                     
                        2a straipsnio 1 dalies c punktas pakeičiamas taip:
                        
                                    „c)
                                 
                                 
                                    veiksmų, kuriais pažeidžiama taikoma tarptautinė žmogaus teisių teisė arba tarptautinė humanitarinė teisė, arba veiksmų, kurie laikomi žmogaus teisių pažeidimais, įskaitant seksualinį smurtą ginkluotojo konflikto metu arba vaikų verbavimą ar naudojimą ginkluotojo konflikto metu pažeidžiant tarptautinę teisę, planavimą, vadovavimą jiems ar vykdymą Jemene arba“;
                                 
                              
                  
                        2)
                     
                     
                        2b straipsnio 1 dalies c punktas pakeičiamas taip:
                        
                                    „c)
                                 
                                 
                                    veiksmų, kuriais pažeidžiama taikoma tarptautinė žmogaus teisių teisė arba tarptautinė humanitarinė teisė, arba veiksmų, kurie laikomi žmogaus teisių pažeidimais, įskaitant seksualinį smurtą ginkluotojo konflikto metu arba vaikų verbavimą ar naudojimą ginkluotojo konflikto metu pažeidžiant tarptautinę teisę, planavimą, vadovavimą jiems ar vykdymą Jemene arba“;
                                 
                              
                  
                        3)
                     
                     
                        įterpiamas šis straipsnis:
                        
                           „6a straipsnis
                           
                           Nukrypstant nuo JT ST rezoliucija 2140 (2014) ir JT ST rezoliucija 2216 (2015) nustatytų priemonių, jei Sankcijų komitetas konkrečiu atveju nustatė, kad išimtis būtina siekiant sudaryti palankesnes sąlygas Jungtinių Tautų ir kitų humanitarinių organizacijų darbui Jemene arba bet kuriuo kitu tikslu, atitinkančiu tų rezoliucijų tikslus, valstybės narės kompetentinga institucija suteikia būtiną leidimą.“
                        
                     
                  
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. balandžio 2 d.
            
               
                  Tarybos vardu
               
               
                  Pirmininkė
               
               A. METELKO-ZGOMBIĆ
            
         
         
            (1)  2014 m. gruodžio 18 d. Tarybos sprendimas 2014/932/BUSP dėl ribojamųjų priemonių atsižvelgiant į padėtį Jemene (OL L 365, 2014 12 19, p. 147).